DIRECȚIA GENERALĂ BIODIVERSITATE

 Nr. înreg: DGB/PNRR\_I3.2./169322/20.03.2024

 **Aprob,**

**Secretar de Stat**

**Dan-Ștefan CHIRU**

**REFERAT DE APROBARE**

**privind** **aprobarea Listei** **zonelor de protecție strictă din parcurile naționale și naturale, din Rezervația Biosferei Delta Dunării și a zonelor strict protejate din Situl Patrimoniului Mondial UNESCO ”Păduri de fag primare și seculare din Carpați și alte regiuni ale Europei” și din pădurile virgine și cvasivirgine**

 În calitate de stat membru al Uniunii Europene, România are obligația implementării legislației comunitare în domeniul protecției naturii, respectiv a Directivei 92/43/CEE privind conservarea habitatelor naturale şi a speciilor de faună şi floră sălbatică, a Directivei 2009/147/CE privind conservarea păsărilor sălbatice, precum și a Strategiei UE privind biodiversitatea pentru 2030.

 Implementarea Strategiei UE privind biodiversitatea pentru 2030 este esențială în implementarea Pactului verde european, inițiativă care urmărește tranziția spre o economie verde, având ca obiectiv final atingea neutralității climatice până în 2050. În acest context, Strategia UE privind biodiversitatea pentru 2030 urmărește, cu precădere, să contribuie la protejarea și refacerea biodiversității Europei până în 2030.

 Pentru refacerea biodiversității până în 2030, statele membre ale Uniunii Europene trebuie să îmbunătățească și să extindă rețeaua de zone protejate, prin protejarea în mod legal a cel puțin 30 % din suprafața terestră a UE și 30 % din zona maritimă a UE și să integreze coridoare ecologice în cadrul unei veritabile rețele transeuropene pentru natură, să asigure o protecție strictă pentru cel puțin o treime din zonele protejate (cel puțin 10 % din suprafața terestră, respectiv marină a UE), inclusiv toate pădurile primare și seculare care mai există în UE, și să gestioneze în mod eficient toate zonele protejate, prin definirea unor obiective și măsuri de conservare clare și prin monitorizarea adecvată a acestora.

Acest lucru este explicit prezentat în Strategia UE privind biodiversitatea pentru 2030 sub obiectivul ”O rețea coerentă de zone protejate”, unde se menționează că ”În acest spirit, în UE ar trebui protejate cel puțin 30 % din uscat și 30 % din mare și că *”Cel puțin o treime din zonele protejate – reprezentând 10 % din zona terestră a UE și 10 % din zona maritimă a UE – ar trebui să se afle sub o protecție strictă.”. În plus,”ca parte a acestui accent pus pe protecția strictă, va fi esențial să se definească, să se cartografieze, să se monitorizeze și să se protejeze cu strictețe toate pădurile primare și seculare ale UE care încă mai există. Zone semnificative constând din alte ecosisteme bogate în carbon, cum ar fi turbăriile, pășunile, zonele umede și „câmpurile” algale marine, ar trebui, de asemenea, să fie protejate în mod strict, ținând seama de schimbările anticipate în zonele de vegetație”.* Pădurile primare și seculare nu numai că se numără printre cele mai bogate ecosisteme forestiere din UE, dar înmagazinează stocuri semnificative de carbon, fiind în același timp de o importanță capitală pentru biodiversitate și pentru furnizarea de servicii ecosistemice esențiale.

Zone semnificative reprezentate de alte ecosisteme bogate în carbon, cum ar fi turbăriile, pășunile, zonele umede, pajiștile bogate în specii trebuie, de asemenea, să fie protejate în mod strict. Acest obiectiv este în strânsă coroborare cu obiectivul UE de neutralitate climatică până în 2050 și cu obiectivul de reducere a emisiilor de gaze cu efect de seră cu cel puțin 55% în 2030 și cu Strategia UE de adaptare la schimbările climatice, precum și cu Misiunea UE de adaptare la schimbările climatice.

Totodată, desemnarea zonelor de protecție strictă contribuie și la atingerea obiectivelor de dezvoltare durabilă, respectiv la Obiectivul 14 Viaţa acvatică: Conservarea şi utilizarea durabilă a oceanelor, mărilor şi a resurselor marine pentru o dezvoltare durabilă și la Obiectivul 15 Viaţa terestră: Protejarea, restaurarea şi promovarea utilizării durabile a ecosistemelor terestre, gestionarea durabilă a pădurilor, combaterea deșertificării, stoparea şi repararea degradării solului și stoparea pierderilor de biodiversitate din Strategia națională pentru dezvoltare durabilă a României 2030.

 Prin Planul Național de Reziliență și Redresare a fost aprobată reforma R.2 – Reforma sistemului de management al ariilor naturale protejate în vederea implementării coerente și eficace a Strategiei Europene privind biodiversitatea, care va fi implementată prin măsuri și investiții. Una dintre propuneri o constituie I3.2 Identificarea zonelor potențiale de protecție strictă în habitate naturale terestre și marine în vederea punerii în aplicare a Strategiei UE privind biodiversitatea pentru 2030, cu două jaloane asumate de România: primul jalon se referă la desemnarea zonelor de protecție strictă din ariile naturale protejate cu planuri de management aprobate, precum și din zonele cu păduri virgine și cvasivirgine desemnate în catalogul Pădurilor Virgine și Cvasivirgine, iar al doilea la desemnarea zonelor de protecție strictă care vor fi identificate în cadrul ariilor naturale protejate fără planuri de management, precum și în alte zone din țară.

În vederea atingerii celor două jaloane, Ministerul Mediului, Apelor și Pădurilor are în derulare Contractul de servicii nr. 119/16.08.2023 având ca obiect elaborarea Studiului privind ”Identificarea zonelor potențiale de non intervenție /protecție strictă în habitate naturale terestre și marine în vederea punerii în aplicare a Strategiei europene privind biodiversitatea pentru perioada 2021-2030” pentru Subinvestiția 3.2 Componenta 2: Păduri și protecția biodiversității din cadrul Planului Național de Redresare și Reziliență.

Pentru atingerea Jalonului 1, în prima etapă, au fost identificate în cadrul activității A2.1 zonele de protecție strictă definite conform Strategiei UE privind biodiversitatea pentru 2030 din ariile naturale protejate cu planuri de management aprobate, precum și pădurile virgine și cvasivirgine stabilite în Catalogul Pădurilor Virgine și Cvasivirgine din România. A fost realizată inventarierea la nivel de documentație (acte normative, planuri de management) în situri ale patrimoniului mondial UNESCO, păduri înscrise în catalogul național al pădurilor virgine și cvasivirgine și zonele de protecție ale parcurilor naturale și naționale din parcuri naționale și naturale stabilite prin planurile de management, precum și din Rezervația Biosferei Delta Dunării.

 În prezentul proiect de ordin au fost incluse 418 zone de protecție strictă care acoperă un procent de circa 0,61% (147771.19 ha) din suprafața terestră a țării, reprezentând zonele de protecție strictă din parcurile naționale, naturale și din Rezervația Biosferei Delta Dunării, care au planuri de management aprobate, precum și zonele incluse în Catalogul pădurilor virgine și cvasivirgine care conform regimului silvic sunt zone aflate în T1, regim de non-intervenție, după cum urmează:

* 384 de zone cu păduri virgine și cvasivirgine în care se aplică măsurile specifice pădurilor cu funcții speciale de protecție și în care este interzisă exploatarea lemnului sau a altor produse;
* 13 zonele de protecție strictă din parcuri naționale și naturale;
* 11 zone cu ”Păduri de fag primare și seculare din Carpați și alte regiuni ale Europei” din Situl Patrimoniului Mondial UNESCO.

Pentru evitarea suprapunerilor și, implicit, a dublării suprafețelor, zonele cu păduri virgine și cvasivirgine care se suprapun cu zonele de păduri UNESCO au fost selectate, iar în cazul în care suprafețe din UNESCO au fost identificate în afara pădurilor virgine și cvasivirgine, au fost evidențiate în GIS, astfel încât să nu se dubleze suprafața acestora.

Proiectul de ordin va fi postat pentru consultare publică pe pagina web a autorității publice centrale pentru protecția mediului, la secțiunea transparență decizională, pentru o perioadă de 30 de zile lucrătoare, conform prevederilor art. 7 din Legea nr. 52/2003 privind transparența decizională în administrația publică, republicată.

Având în vedere cele menționate, propunem spre aprobare în vederea consultării publice prezentul proiect de **Ordin** **privind aprobarea Listei zonelor de protecție strictă din parcurile naționale și naturale, din Rezervația Biosferei Delta Dunării și a zonelor strict protejate din Situl Patrimoniului Mondial UNESCO ”Păduri de fag primare și seculare din Carpați și alte regiuni ale Europei” și din pădurile virgine și cvasivirgine.**